32005R0105
L 020/9
JURNALUL OFÍCIAL AL UNIUNII EUROPENE
REGULAMENTUL (CE) NR. 105/2005 AL COMISIEI
din 17 noiembrie 2004
de modificare a Regulamentului (CE) nr. 1420/1999 al Consiliului și a Regulamentului (CE) nr. 1547/1999 al Comisiei privind transporturile de anumite tipuri de deșeuri către China și Arabia Saudită
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în, înspre și dinspre Comunitatea Europeană (1), în special articolul 17 alineatul (3),
având în vedere Regulamentul (CEE) nr. 1420/1999 al Consiliului din 29 aprilie 1999 de stabilire a normelor și procedurilor comune care trebuie aplicate transporturilor de anumite tipuri de deșeuri către anumite țări nemembre ale OCDE (2), în special articolul 3 alineatul (5),
întrucât:
(1)
La 4 august 2003, Ministerul Apărării și Aviației, președinția Meteorologiei și Mediului din Regatul Arabiei Saudite a cerut Comisiei Europene aplicarea unor tranzacții comerciale normale (procedura denumită „lista verde”) în cazul materialelor încadrate ca GH 014 „deșeuri, tăieturi și resturi de spumă poliuretanică (fără conținut de clorofluorocarburi)”.
(2)
La 13 mai 2004, Misiunea Republicii Populare Chineze pe lângă Comunitățile Europene a cerut Comisiei Europene modificarea listei de deșeuri din anexa D la Regulamentul (CE) nr. 1547/1999 al Comisiei (3) care sunt admise fără a face obiectul procedurilor de control prevăzute de Regulamentul (CEE) nr. 259/93 al Consiliului. Respectiva listă modificată va face, ca și înainte, obiectul procedurilor de control prealabil transportului, sub responsabilitatea autorităților chineze.
(3)
În conformitate cu articolul 17 alineatul (3) din Regulamentul (CEE) nr. 259/93, comitetul instituit în conformitate cu articolul 18 din Directiva 75/442/CEE a Consiliului din 15 iulie 1975 privind deșeurile (4) a fost informat despre cererile oficiale înaintate de Arabia Saudită și de China la 2 aprilie 2004 și 18 mai 2004.
(4)
În scopul de a lua în considerare noua situație a acestor țări, este necesară modificarea concomitentă a Regulamentului (CE) nr. 1420/1999 și a Regulamentului (CE) nr. 1547/1999.
(5)
Măsurile prevăzute de prezentul regulament sunt conforme cu avizul comitetului instituit în conformitate cu articolul 18 din Directiva 75/442/CEE,
ADOPTĂ PREZENTUL REGULAMENT:
Articolul 1
Anexa D la Regulamentul (CE) nr. 1547/1999 se modifică în conformitate cu anexa I la prezentul regulament.
Articolul 2
Anexa A la Regulamentul (CE) nr. 1420/1999 se modifică în conformitate cu anexa II la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 noiembrie 2004.